ສປຊ ຈະໄຂກອງປະຊຸມ ກ່ຽວກັບສິດທິມະນຸດ ໃນມຽນມາ ທີ່​ນະຄອນ Geneva
ລັດຖະບານທະຫານມຽນມາແມ່ນໄດ້ຄວບຄຸມສື່ ທັງໝົດ ຊຶ່ງຮວມທັງທາງອິນເຕີເນ໊ຕ ຕະຫລອດ​ທັງ​​ ການຈັບກຸມ ​ແລະ​ຮາວີ​ກັ່ນ​ແກ້ງ ພວກພະນັກງານສື່ ​ໂດຍ​ພະລະການ
ສະພາວ່າດ້ວຍສິດທິມະນຸດຂອງອົງການສະຫະປະຊາຊາດ ທີ່ນະຄອນ Geneva ກໍາລັງກະກຽມທີ່ຈະສົນທະນາກັນກ່ຽວກັບສະພາບການດ້ານສິດທິມະນຸດຢູ່ໃນ ມຽນມາ ຊຶ່ງຈະ ເປັນຄັ້ງທໍາອິດໃນປະຫວັດສາດ ບັນດາລັດສະມາຊິກ ຈະທົບທວນຄືນເບິ່ງສະຖານະການໃນປະເທດທີ່ຕັ້ງຢູ່ໃນເອເຊຍ ຕາເວັນອອກສຽງໃຕ້ແຫ່ງນັ້ນໃນກອງປະຊຸມຄັ້ງວັນທີ່ 27 ມັງກອນທີ່ຈະມາເຖິງນີ້ ກຸ່ມປົກປ້ອງສິດທິມະນຸດສາກົນທີ່ຊື່ວ່າ Article 19 ຫລື ມາດກາທີ່ 19 ໄດ້ຮຽກຮ້ອງ ໃຫ້ສະພາສິດທິມະນຸດຂອງສະຫະປະຊາຊາດເອົາໃຈໃສ່ເປັນພິເສດຕໍ່ 5 ຂົງເຂດທີ່ຢູ່ໃນ ຄວາມເປັນຫ່ວງກ່ຽວກັບເສລີພາບໃນການສະແດງອອກຢູ່ໃນມຽນມານັ້ນ ກຸ່ມດັ່ງກ່າວທີ່ມີຫ້ອງການຕັ້ງຢູ່ທີ່ລອນດອນກ່າວວ່າ ລັດຖະບານທະຫານມຽນມາແມ່ນ ໄດ້ຄວບຄຸມສື່ທັງໝົດຊຶ່ງຮວມທັງ ທາງອິນເຕີເນ໊ຕ ຕະຫລອດທັງໄດ້ທໍາການຈັບກຸມ ແລະຮາວີກັ່ນແກ້ງພວກພະນັກງານສື່ໂດຍພະລະການນໍາ ກຸ່ມນີ້ຍັງເວົ້າອີກວ່າໂຄງຮ່າງທາງກົດໝາຍຂອງ ມຽນມາ ແມ່ນບໍ່ໄດ້ຮັບປະກັນສິດທິທາງ ດ້ານເສລີພາບໃນການສະແດງອອກຫຼືເຂົ້າຫາຂໍ້ມູນແລະວ່າພວກຜູ້ທີ່ຢູ່ໃນ ມຽນມາ ທີ່ ພະຍາຍາມຈະຊົມໃຊ້ສິດທິດັ່ງກ່າວນັ້ນ ແມ່ນຈະຖືກດໍາເນີນຄະດີແລະຕິດຄຸກຕິດຕະລາງ